הלוגו הקודם של הערוץ אשר היה בשימוש משנת 1996 ועד 2009. צבעה של האות "N" בלוגו שונה מאדום לשחור ב-2002. לאחר 2006 הגרסה הזו לעיתים שומשה כחלופה ללוגו האופקי
**MSNBC** הוא ערוץ טלוויזיה אמריקאי המשדר חדשות בארצות הברית ובעולם, דרך הכבלים והלוויין. הערוץ נמצא בבעלות חברת NBCUniversal, ומהווה חברת בת לתאגיד החדשות של חברת Comcast. שמו של הערוץ נגזר מהקיצורים של חברת מיקרוסופט (**M**icro**s**oft) ומהרשת NBC‏ (**N**ational **B**roadcasting **C**ompany), ששיתפו פעולה בהקמת הערוץ.

הערוץ ואתר האינטרנט הושקו ביולי 1996. למרות שהיה להם אותו שם, msnbc.com ו-MSNBC הם שמרו על מבנים ארגוניים ומערכות חדשות נפרדות. מטה msnbc.com היה בקמפוס מיקרוסופט ברדמונד, וושינגטון, ואילו MSNBC פעלה ממטה NBC בניו יורק. מיקרוסופט יצאה מההשקעה שלה בערוץ MSNBC בשנת 2005, ומ-msnbc.com ביולי 2012. אתר החדשות מותג מחדש ל- NBCNews.com, ו- msnbc.com הושק מחדש כאתר של ערוץ הכבלים.

ערוץ הטלוויזיה חולק את הסמל של הקשת והטווס, עם אחיו לרשת – CNBC ו-NBCSN. מרבית תוכניותיו משודרות מבניין ג'י אי בניו יורק.

נכון לספטמבר 2018, כ-87 מיליון משקי בית בארצות הברית (90.7 אחוזים מנויי הטלוויזיה בתשלום) יש גישה ל-MSNBC. בשנת 2019 דורגה MSNBC במקום השני מבין רשתות הכבלים הבסיסיות עם ממוצע של 1.8 מיליון צופים, אחרי יריבת פוקס ניוז, עם 2.5 מיליון צופים בממוצע.

היסטוריה
--------

MSNBC הוקמה תחת שותפות אסטרטגית בין NBC (שהייתה אז בבעלות הקונגלומרט ג'נרל אלקטריק) ומיקרוסופט. בכיר NBC טום רוג'רס הוביל את השותפות. ג'יימס קינסלה, מנהל בכיר ממיקרוסופט, כיהן כנשיא הרכיב המקוון, MSNBC.com, וייצג את חברת הטכנולוגיה במיזם המשותף. מיקרוסופט השקיעה 221 מיליון דולר תמורת נתח של 50 אחוז מערוץ הכבלים. MSNBC ומיקרוסופט חילקו את עלות חדר החדשות של 200 מיליון דולר בסקאוקוס, ניו ג'רזי, עבור msnbc.com.

MSNBC הושק ב-15 ביולי 1996. התוכנית הראשונה הוגשה על ידי ג'ודי אפלגייט וכללה חדשות, ראיונות ופרשנויות. במהלך היום נמשך הסיקור החדשותי עם התוכנית The Contributors, תוכנית שהגישו אן קולטר ולורה אינגרהם, ותוגנית ראיונות בהגשת אפלגייט, ג'ון גיבסון וג'ון סיגנטאלר. הדיווחים היו בדרך כלל ארוכים ומפורטים יותר מהדיווחים והכתבות של CNN.

MSNBC הגדילה בהדרגה את הדגש על פוליטיקה. בינואר 2001 החל שידור התוכנית של מייק ברניקל, אך היא בוטלה ביוני 2001 בגלל עלויות גבוהות. ביוני אמר מנכ"ל מיקרוסופט, סטיב באלמר, כי הוא לא היה מקים את MSNBC אילו היה חוזה בקושי למשוך צופים, וכי לו הייתה למיקרוסופט האפשרות לחזור בזמן, היא לא הייתה חותמת על העסקה להקמת MSNBC. מיקרוסופט הסכימה לשיתוף פעולה למשך 99 שנה, השקיעה בסך הכל עד אז כ-500 מיליון דולר, והתחייבה לשלם ל-NBC דמי רישוי בגובה של כ-30 מיליון דולר.

לאחר פיגועי 11 בספטמבר, MSNBC החלה לכנות את עצמה "ערוץ החדשות של אמריקה" ושכרה מארחים דעתניים כמו אלן קיז, פיל דונהיו, פאט ביוקנן וטוקר קרלסון; מהפך מיתוגי זה, לעומת זאת, הביא אחריו דווקא ירידה ברייטינג. עם זאת, בעקבות מלחמת עיראק השתפר הרייטינג של הערוץ.

ממרץ 2003 עד ינואר 2011 השדרן קית אולברמן אירח את תוכנית הפרשנויות הפוליטית של הערוץ "Countdown with Keith Olbermann".

ביולי 2004, האתר MSNBC.com רשם רווח ראשון.

ב-23 בדצמבר 2005, NBC יוניברסל הודיעה על רכישתה של 32 אחוזים נוספים ב-MSNBC ממיקרוסופט, רכישה שאפשרה ל-NBC לאחד עוד יותר את פעילות חדר החדשות של MSNBC עם NBC News ויתר נכסי הכבלים שלה (אתר החדשות msnbc.com נותר מיזם משותף נפרד בין מיקרוסופט ל- NBC במשך שבע שנים נוספות). מאוחר יותר מימשה NBC את האופציה לרכוש את יתרת 18 אחוזים ממיקרוסופט ב-MSNBC.

בין השנים 2005 ל-2008 תוכנית הדגל של הערוץ בשעות הערב הוגשה על ידי טאקר קרלסון, ב-2009 הוא עבר לערוץ פוקס ניוז.

MSNBC ו-NBC News החלו לשדר מהאולפנים החדשים שלהם במתחם רוקפלר סנטר של NBC בניו יורק ב-22 באוקטובר 2007. השיפוצים הנרחבים באולפנים הקשורים אפשרו ל-NBC למזג את כל פעולות החדשות שלה לבניין אחד. כל שידורי MSNBC וחדשות NBC Nightly מקורם באולפנים החדשים. יותר מ 12.5 שעות טלוויזיה חיה מצולמים מדי יום באולפנים בניו יורק. MSNBC הכריזה גם על אולפנים חדשים ליד מגרש אולפני יוניברסל.

באוגוסט 2008 הודיע הערוץ כי רייצ'ל מדאו תקבל תוכנית משלה, "The Rachel Maddow Show", אשר תחליף את התוכנית "Verdict with Dan Abrams", בשעה 21:00 בערב. התוכנית זכתה לשבחים ממבקרים והייתה מספר פעמים לתוכנית הנצפית ביותר בערוץ. חודש לאחר תחילת שידורה הכפילה התוכנית את מספר צופי הערוץ בשעת שידורה. הנחייתה את התוכנית הפכה אותה ללסבית הראשונה המנחה תוכנית בשעת פריים טיים בארצות הברית.

ביולי 2011 הודיעה חברת HOT כי שידור ערוץ CNN יוחלף ב-MSNBC.

ביולי 2016 הרשת שידרה לראשונה את Dateline Extra, שהייתה גרסה מקוצרת של Dateline NBC וצעד נוסף לקראת איחוד MSNBC ו-NBC News. בספטמבר 2016, MSNBC השיקה את השעה ה-11 עם בריאן וויליאמס כתוכנית סיכום של חדשות היום ותצוגה מקדימה של כותרות היום שאחרי. זו הייתה תוכנית הפריים-טיים החדשה הראשונה של MSNBC מזה כמעט ארבע שנים.

בינואר 2017, שודרה לראשונה תוכנית בשעה 18:00 בשם "EST עם גרטה", בהנחיית מנחת ערוץ פוקס ניוז לשעבר גרטה ואן סוסטרן. התוכנית שודרה במשך שישה חודשים לפני שבוטלה בסוף יוני 2017. במקומה הרשת קידמה את כתב המשפטי הראשי ארי מלבר לארח תוכנית בשעה 18:00.

תוכניות
-------

פרק זה לוקה בחסר. אנא תרמו לוויקיפדיה והשלימו אותו.

קישורים חיצוניים
----------------

ויקישיתוף מדיה וקבצים בנושא **MSNBC** בוויקישיתוף
* 

* אתר האינטרנט הרשמי של MSNBC (באנגלית)
* MSNBC, ברשת החברתית פייסבוק

* MSNBC, ברשת החברתית אקס (טוויטר)

* MSNBC, ברשת החברתית אינסטגרם

* MSNBC, ברשת החברתית טיקטוק

* MSNBC, סרטונים בערוץ היוטיוב
* לי-אור אברבך, ‏נשיא MSNBC: "יש לנו בערוץ אנשים אחראיים ללא כל אג'נדה", באתר גלובס, 18 ביוני 2013

הערות שוליים
------------

1. ↑  הארץ, מיקרוסופט מתנתקת מערוץ החדשות הטלוויזיוני MSNBC המשותף לה ול-NBC, באתר TheMarker‏, 25 בדצמבר 2005
2. ↑  רויטרס, מיקרוסופט נכנסת מחדש לתחום החדשות: תשיק פורטל חדשות משלה, באתר TheMarker‏, 1 באוקטובר 2012
3. ↑  ממלכת החשמל של ג'ון וולש, באתר גלובס, 21 ביולי 1998
4. ↑  מורן בר-כוכבא, ‏לא נשלם, באתר גלובס, 8 במאי 2001
5. ↑  דפנה מאור, MSNBC קיצצה 9% מהמשרות ביחידת האינטרנט שלה - כ-18 עובדים , באתר TheMarker‏, 4 בדצמבר 2001
6. ↑  שרון שדה, והרי החדשות, והן רכות ונעימות, באתר הארץ, 22 באוגוסט 2001
7. ↑  ביל קרטר, ניו יורק טיימס, מיקרוסופט מתנתקת מערוץ החדשות הטלוויזיוני MSNBC המשותף לה ול-NBC, באתר הארץ, 24 בדצמבר 2005
8. ↑  ביל קרטר, ניו יורק טיימס, במלחמה בעיראק הכבלים ניצחו את רשתות הטלוויזיה, באתר הארץ, 16 באפריל 2003
9. ↑  סוכנויות הידיעות, השדרן קית אולברמן הודיע במפתיע כי יעזוב את MSNBC, באתר TheMarker‏, 22 בינואר 2011
10. ↑  סוכנויות הידיעות, ‏האתר MSNBC.com רשם רווח ראשון ראשון, באתר גלובס, 13 ביולי 2004
11. ↑  רונן סרברניק, NBC רכשה את השליטה בערוץ החדשות MSNBC; תחזיק ב-82% ממניות ערוץ החדשות המשותף לה ולמיקרוסופט, באתר הארץ, 22 בדצמבר 2005
12. ↑  שירות רויטרס, ‏מייקרוסופט מוכרת ל-NBC חלקה ב-MSNBC, באתר גלובס, 25 בדצמבר 2005
13. ↑  Mark Joyella, Rachel Maddow Beats Sean Hannity For March, Takes Title As Most-Watched Cable News Host, Forbes, ‏3 במרץ 2018
14. ↑  לי-אור אברבך, ‏מועצת הכבלים אישרה להוט: CNN יוחלף בערוץ MSNBC, באתר גלובס, 5 ביולי 2011

| רשתות טלוויזיה עיקריות בארצות הברית |
| --- |
| רשתות מסחריות | ABC • CBS • FOX •‏ NBC • The CW • MyNetworkTV |
| רשתות ציבוריות | PBS • ‏PBS Kids |
| כבלים ולוויין |
| ערוצי בידור | USA • SyFy • E! • AMC •‏ TNT •‏ TBS‏ • HBO‏ • Showtime • Comedy Central •‏ FX |
| ערוצי חדשות | CNBC • MSNBC • CNN • פוקס ניוז |
| ערוצי ספורט | Versus‏ • ESPN‏ |
| ערוצי מוזיקה | MTV • VH1 |
| ערוצי ילדים ונוער | Cartoon Network • ניקלודיאון • דיסני • Freeform |
| ערוצי טבע ומדע | דיסקברי • נשיונל ג'יאוגרפיק |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no98109838
* VIAF: 123474257
* WorldCat: lccn-no98109838

 |